GiliGold/VAD_KnessetCorpus huggingface dataset:
יריב לוין: הראשון, בקשת יו"ר ועדת העבודה, הרווחה והבריאות למזג את הצעות החוק הבאות – לפי סעיף 84(ד) לתקנון: הצעת חוק גיל פרישה (תיקון מס' 3) (ביטול העלאת גיל הפרישה לאישה), התשע"ב-2011, כ/416 של חברי הכנסת אילן גילאון, חיים כץ ואחרים – הכנה לקריאה שנייה ושלישית.
יריב לוין: הצעת חוק גיל פרישה (תיקוני חקיקה), התשס"ט-2009, מספר 531, של חבר הכנסת מוחמד ברכה ואחרים – הכנה לקריאה ראשונה.
יריב לוין: הצעת חוק גיל הפרישה (תיקון – גיל הפרישה לנשים), התשע"א-2011, פ/2975, של חברת הכנסת דליה איציק – הכנה לקריאה ראשונה.
יריב לוין: הצעת חוק גיל פרישה (תיקון – ביטול העלאה אוטומטית של גיל הפרישה), התשע"א-2011, פ/3102, של חברת הכנסת ציפי חוטובלי – הכנה לקריאה ראשונה.
יריב לוין: הצעת חוק גיל פרישה לאישה (תיקוני חקיקה), התשע"א-2011, פ/3168, של חברי הכנסת זהבה גלאון, משה גפני, אילן גילאון ואחרים – הכנה לקריאה ראשונה.
יריב לוין: כל ההצעות האלה הועברו על-ידינו לוועדת העבודה, הרווחה והבריאות, בין היתר בשים לב לכך שהן עוסקות באותו נושא, שהוועדה כבר התחילה לדון בו עוד קודם לכן.
יריב לוין: על הרקע הזה נדמה לי שהבקשה הזו היא ברורה מאליה ומתחייבת, ואני מציע לאשר אותה.
יריב לוין: בעד בקשת יושב-ראש ועדת העבודה, הרווחה והבריאות – פה אחד
יריב לוין: הנושא השני.
יריב לוין: בקשת יושב-ראש ועדת החוקה, חוק ומשפט.
דוד רותם: נושא זה היה ראשון על סדר-היום, אדוני, אתה פשוט טועה בסדר.
יריב לוין: לא, החשיבות עולה ככל שזה מתקדם .
יריב לוין: בקשת יושב-ראש ועדת החוקה, חוק ומשפט למיזוג הצעות החוק הבאות – לפי סעיף 84(ד) לתקנון: הצעת חוק שחרור על-תנאי ממאסר (תיקון מס' 12) (שחרור לפי החלטת נשיא המדינה), התשע"א-2011 (מ/617) מטעם הממשלה.
יריב לוין: הצעת חוק שחרור על תנאי ממאסר (תיקון – שחרור אסירים שפעלו על רקע לאומני), התש"ע-2010, של חבר הכנסת דני דנון (פ/1976/18).
דוד רותם: שניהם עוסקים באותו נושא.
יריב לוין: שתי ההצעות עוסקות באותו נושא.
יריב לוין: וחרף הפיתוי, שאני יכול עכשיו בקולי סוף כל סוף, פעם אחת, למנוע את זה, שהחלטות יתקבלו כפי הוראותיו, החלטותיו ועמדתו של יושב-ראש ועדת החוקה, חוק ומשפט, אני לא אעשה את זה.
דוד רותם: תעשה את זה, למה לא?
דוד רותם: החבר שלך, דני דנון, יתלה אותך.
יריב לוין: כפי שהוסבר לי עכשיו, גם האופציה הזאת לא קיימת מבחינתי, אז אעבור להצבעה.
יריב לוין: בעד בקשת יושב-ראש ועדת החוקה, חוק ומשפט – פה אחד
יריב לוין: אני מבקש קודם כול לברך את תלמידי התיכון השש-שנתי על-שם אלברט איינשטיין מקיף י', מכיתה י"ב.
יריב לוין: ברוכים הבאים לוועדת הכנסת, ועדה שנעה בדרך כלל בין שני מקרים מאוד קיצוניים – דיונים שהם מאוד סוערים ודיונים שהם יותר טכניים ויותר שקטים – ואתם יכולים להבין לפי הנוכחות פה לאיזה סוג של דיון הגעתם היום, אבל בכל אופן אני מקווה שתקבלו איזשהו מושג לגבי איך מתנהלת ישיבה של ועדה כאן.
יריב לוין: אני אעבור לסדר-היום.
יריב לוין: לבקשתו של חבר הכנסת אייכלר, אנחנו נתחיל בנושא קביעת ועדות לדיון בהצעות לסדר-היום.
יריב לוין: ההצעה הראשונה, הצעה דחופה לסדר-היום בנושא: "מחסור בעובדים זרים לענף הבנייה", של חברי הכנסת מירי רגב ואורי מקלב.
יריב לוין: נשמעו הצעות להעביר את ההצעה לוועדת הכלכלה ולוועדת הפנים והגנת הסביבה.
יריב לוין: יושב-ראש ועדת הכלכלה ביקש להעביר את ההצעה אליו מאחר שהוא כבר קיים דיון בנושא בחודש פברואר השנה, ואני מציע שכך נעשה.
יריב לוין: בעד – 2
יריב לוין: אין נמנעים, אין מתנגדים.
יריב לוין: ההצעה השנייה, הצעה לסדר-היום: שירות המדינה – מינויים – תואר אקדמי רלוונטי.
יריב לוין: ההצעה הזו הוסבה מהצעת חוק שירות המדינה (מינויים) (תיקון – תואר אקדמי רלוונטי), התשע"א-2011, של חבר הכנסת ישראל אייכלר (פ/3138/18).
יריב לוין: היתה המלצה של הלשכה המשפטית להעביר לוועדת החוקה, חוק ומשפט.
יריב לוין: היתה הצעה להעביר לוועדת הכלכלה.
יריב לוין: אני מבין שהמציע מעוניין להעביר לוועדת הכלכלה.
ישראל אייכלר: כן, אדוני היושב-ראש.
יריב לוין: אני חושב שאין שום מניעה להעביר את זה לוועדת הכלכלה.
יריב לוין: מכאן אני עובר לשני הנושאים האחרים על סדר-היום.
יריב לוין: הנושא הראשון הוא הצעת חוק יסודות התקציב (תיקון מס' 41) (דיווח על ביצוע תקציב הכנסת), התשע"ב-2011 (כ/421), הכנה לקריאה שנייה ושלישית.
יריב לוין: החוק הזה שמונח בפניכם אושר לקריאה הראשונה ואחרי הדיון הקודם שקיימנו כאן בישיבה הקודמת – ואושר בקריאה הראשונה – ארבל, האם יש איזשהן הערות, משהו שצריך לשנות כאן?
ארבל אסטרחן: מוצע לאשר לקריאה שנייה ושלישית את אותו נוסח שאושר לקריאה הראשונה, שדיברנו עליו ובעצם ראינו שהדיווח הזה הוא דיווח אפשרי ונכון, גם חשב הכנסת אישר שכל הדברים שמפורטים פה, ניתן לדווח עליהם במועד המדובר.
ארבל אסטרחן: אזכיר על מה מדובר.
ארבל אסטרחן: חוק יסודות התקציב קובע היום בסעיף 49, שתוך שישה חודשים לאחר תום שנת כספים פלונית – זאת אומרת, במחצית הראשונה של השנה – יגיש שר האוצר לכנסת דוחות על עניינים שונים הקשורים לביצוע התקציב.
ארבל אסטרחן: מוצע באותו סעיף 49 להוסיף סעיף קטן שיתייחס לכנסת, שכן סעיף תקציב הכנסת אומנם הוא חלק מתקציב המדינה אבל כידוע, מי שמפקח עליו ומכין אותו זה יושב-ראש הכנסת, הוא נעזר לשם כך בוועדה המשותפת לוועדת הכנסת ולוועדת הכספים, וכן מוצע להוסיף סעיף קטן בתוך סעיף 49 לחוק יסודות התקציב שיגיד, שלעניין סעיף תקציב הכנסת, יושב-ראש הכנסת או עובד הכנסת שהוא מינה לשם כך, יגיש לוועדה המשותפת, לפי סעיף 11(ב) לחוק יסודות התקציב, שזו אותה ועדה של כנסת וכספים, דוחות, כאמור בסעיף קטן (ב) שאומר שהדוחות ייערכו בצורה שתאפשר השוואת סכומי הוצאה שהוצאו ומספרי משרות שמולאו לעומת הסכומים ומספרי המשרות שבסעיפי התקציב, במועד האמור בסעיף קטן (א) – שוב, תוך שישה חודשים לאחר תום שנת הכספים, והדיווח הזה יכלול הוצאות שהוצאו, לרבות הוצאה מותנית בהכנסה, מספר המשרות שמולאו – שזה אותו מינוח שקיים גם לגבי דיווח שר האוצר – העברות שנעשו, ושימוש בעודפי תקציב, שאלה דברים שמאושרים על-ידי הוועדה המשותפת.
יריב לוין: הערות, אדוני יוזם החוק, המנכ"ל וחשב הכנסת.
דן לנדאו: כתוב פה: יוזם החוק, חבר הכנסת יריב לוין.
יריב לוין: אני חושב שאפשר להצביע פה אחד.
יריב לוין: לצורך הפרוטוקול – מי בעד?
יריב לוין: בעד – 1
יריב לוין: בעד – 1, נגד – אין, נמנעים – אין.
יריב לוין: אושר ויעבור למליאה לקריאה שנייה ושלישית.
יריב לוין: הנושא האחרון על סדר-היום: הצעת חוק הכנסת (תיקון – התאמה לחוק הבחירות לכנסת), התשע"א-2011 (פ/3324/18), הכנה לקריאה ראשונה.
יריב לוין: ארבל, גם כאן, הפעם את היוזם.
יריב לוין: ה-front לא משתנה, רק היוזם האמיתי משתנה.
יריב לוין: אפשר לשוב לפרוטוקול לחזור על העיקרון.
ארבל אסטרחן: זה תיקון שחשבנו כבר מזמן שיש מקום לעשות אותו, וכמו מקרים אחרים שנתקלנו בהם, בשל כל מיני שינויים בחקיקה שלא נעשו להם התאמות בזמן אמת, נוצרו כל מיני חוסר התאמות בחוקים שנוגעים לכנסת, וחשבנו שיש מקום לתקן אותם.
ארבל אסטרחן: חוק הכנסת קובע היום את העילות להתפלגות סיעה.
ארבל אסטרחן: הסעיף הוא כמובן סעיף חשוב ורגיש, התיקון המוצע כאן הוא תיקון טכני, הוא לא משהו שבא לשנות מהותית את ההוראות בעניינים האלה.
ניצן הורוביץ: - - - אם אני יכול לבקש.
יריב לוין: בטח שאתה יכול לבקש, אין שאלה בכלל.
יריב לוין: זו זכותו, אין שום בעיה.
יריב לוין: אתה מדבר על סעיף 1, על ההחלטה של עובדים זרים לענף הבנייה.
יריב לוין: אני לא יכול לקיים את הרוויזיה עכשיו, כמובן, אבל היא תיקבע.
ארבל אסטרחן: בשנת 91' נקבעו בחקיקה כל ההוראות שנוגעות לפרישה והתפלגות מסיעה, ואז נקבעו שתי עילות שאפשרו התפלגות – אחת נגעה לשליש מחברי הסיעה, עילה שקיימת עד היום; והשנייה נגעה להתפלגות של סיעה שמורכבת מקבוצות שונות, וההתפלגות מתאפשרת לפי אותן קבוצות ובלבד שהודיעו ליושב-ראש ועדת הבחירות המרכזית, בעת הגשת רשימות המועמדים, על האפשרות העתידית הזאת להתפלג וההשתייכות של כל המועמדים לכנסת, ההשתייכות שלהם לקבוצות השונות.
ארבל אסטרחן: המינוח באותה עת דיבר על התפלגות סיעה שהיא צירוף של סיעות או חטיבות של הכנסת הקודמת, או צירוף של מפלגות או ארגונים מחוץ לכנסת, או סיעה או חטיבה, עם מפלגה או ארגון.
ארבל אסטרחן: זה היה המינוח ב-91', שכן אז לא היה קיים עדיין חוק המפלגות, ולא היתה הוראה שרק מפלגה יכולה להגיש רשימת מועמדים לכנסת.
ארבל אסטרחן: זה היה כאמור ב-91'.
ארבל אסטרחן: חוק המפלגות נחקק רק בשנת 92', נכנס לתוקף מאוחר יותר, ובשנת 96' נקבע בחוק-יסוד: הכנסת- רשימת מועמדים לכנסת תוגש על-ידי מפלגה בלבד.
ארבל אסטרחן: בעצם, באותו רגע היה מקום לתקן גם את כל ההתייחסות הזאת שהיתה אז בחוק הבחירות לחטיבות וארגונים וכו', כי רשימות המועמדים הוגשו רק על-ידי מפלגות אבל לא נעשה אותו תיקון.
ארבל אסטרחן: כך נשאר הסעיף כל השנים, וגם בשנת 2004, כאשר ההוראות בעניין התפלגות הועברו מחוק הבחירות לכנסת לחוק הכנסת, הוספה אז עילה נוספת של התפלגות אבל הסיכום היה שלא רצו לפתוח את יתר העילות.
ארבל אסטרחן: ועדת הכנסת החליטה אז פשוט להעביר את הסעיפים כמו שהם לחוק הכנסת, בלי שינוי, ולכן גם אז נשאר המצב הזה.
ארבל אסטרחן: הצעת החוק כעת באה למחוק את ההתייחסות לסיעות וחטיבות, וצירוף של ארגונים מחוץ לכנסת, וכו', שאינם יכולים כאמור עוד להגיש רשימת מועמדים, ולהשאיר את עילת ההתפלגות רק כאשר הסיעה היא צירוף של מפלגות והודיעה ליושב-ראש ועדת הבחירות המרכזית, בעת הגשת רשימות המועמדים, על ההשתייכות של חברי הרשימה למפלגות השונות.
ארבל אסטרחן: אני רוצה רק לציין שחיפשתי דוגמאות האם היה דבר כזה של חטיבות, ארגונים וכו'.
ארבל אסטרחן: ביקשתי מוועדת הבחירות, הם הצליחו להוציא לי מהבחירות לכנסת השלוש-עשרה בשנת 92' הסכם שהגישה רשימת ישראל הדמוקרטית רצ, מפ"ם, שינוי, ושם נכתב שההסכם שנעשה לפי אותו סעיף שאפשר התפלגות, הוגש על-ידי ארבעה גופים: רצ התנועה לזכויות האזרח – אני מזכירה שאז לא היו עוד מפלגות, מפלגות לא במובן של חוק המפלגות – מפלגת הפועלים המאוחדת מפ"ם, שינוי מפלגת המרכז, וחטיבת אזרחים תומכי מרצ, שנקראו "אתם", ובאמת כשהם פירטו לגבי כל חברי הרשימה את ההשתייכות שלהם, אז יש חברים שהשתייכו לאותה חטיבה.
ארבל אסטרחן: מקום 26 – נתן טריינין, ואחר כך אורי ברנשטיין, חיים גנז, וכו'.
יריב לוין: זה האב-טיפוס של הדגם שאתה הלכת בו, ניצן, בפעם הזאת.
ניצן הורוביץ: אז זה היה קצת יותר פורמלי, אבל אנשים טובים.
ארבל אסטרחן: אני רואה שגילה אלמגור היתה ב"אתם" – אם זאת אכן גילה אלמגור.
ארבל אסטרחן: בכל מקרה, הדבר הזה היה קיים בעבר, אינו אפשרי עוד היום.
ארבל אסטרחן: אנחנו לא משנים כאמור את המהות שמאפשרת לרשימה או לסיעה שמורכבת ממפלגות להתפלג, לפי התנאים שקבועים בסעיף, רק מוחקים את כל אותם גופים שאינם רלוונטיים יותר.
יריב לוין: מי היה מקום 13 אז שלא נכנס, אתה זוכר?
ניצן הורוביץ: לא, אין לי מושג.
יריב לוין: פרופ' שוקה פורת.
יריב לוין: אבל אם הוא היה נכנס, הוא היה מצביע נגד הסכמי אוסלו, לדעתי – בהכירי אותו.
יריב לוין: הערות, הצעות, התייחסויות.
יריב לוין: מי בעד לאשר את הנוסח כפי שהיה בקריאה הטרומית לקריאה ראשונה?
יריב לוין: אתה מצביע, ניצן?
ניצן הורוביץ: לא, אני לא מצביע.
ניצן הורוביץ: בעד – 1
ניצן הורוביץ: נמנעים – אין
יריב לוין: 1 בעד, נגד – אין, נמנעים – אין.
יריב לוין: אושר ויעבור לקריאה ראשונה למליאה.
יריב לוין: אנחנו נתחיל מהנושא השני על סדר היום: קביעת מועדי הכנסים במושב הרביעי של הכנסת השמונה-עשרה – אוקטובר 2011 עד אוקטובר 2012.
ירדנה מלר-הורוביץ: בוקר טוב.
ירדנה מלר-הורוביץ: אני מביאה בפניכם - העברתי לכם בכתב - את המלצת הנשיאות.
ירדנה מלר-הורוביץ: היושב-ראש וסגניו קיימו מספר ישיבות וההמלצה היא כדלקמן: כנס החורף נפתח ב-31 באוקטובר – זה היה ג' בחשון – ואמור להסתיים לפי ההמלצה בב' בניסן, 25 במארס 2012.
ירדנה מלר-הורוביץ: כנס הקיץ ייפתח ביום ראשון ז' באייר, מיד אחרי יום העצמאות, 29 באפריל 2012 ויסתיים ב-י' באב, 29 ביולי.
דוד רותם: כמה זמן אפשר לעבוד?
דוד רותם: אני לא מבין, תראו איזה תקופות ארוכות.
דוד רותם: אני לא מבין, חברי הכנסת יבקשו.
יריב לוין: לרותם יש תעודת ביטוח מ"ישראל ביתנו" שמגיעים לתאריכים האלה?
דוד רותם: בוא נאמר שאני לא בטוח שהליכוד רוצה להגיע לתאריכים האלה.
יריב לוין: אני לא יודע, אבל אנחנו.
דוד רותם: הבעיה הגדולה והיחידה היא שחברי הכנסת מתחילים לעבוד שעות נוספות, הם יבקשו תוספת שכר.
יריב לוין: יש לי פגישה עם.
יריב לוין: אני אעביר לו..
דוד רותם: אתה יכול לעשות דבר אחר.
דוד רותם: תקרא את הפרוטוקולים של ישיבות ועדת חוקה, תראה שחברי הכנסת לא מגיעים לעבודה.
ירדנה מלר-הורוביץ: בימים בהם חל חג החנוכה תתקיימנה ישיבות הכנסת בימי שני, שליש ורביעי כמפורט להלן: ביום שלישי כ"ד בכסלו התשע"ב - 20 לדצמבר 2011 – זהו נר ראשון של חנוכה – ישיבת הכנסת תיפתח בשעה 12:00 בצהריים ותסתיים לכל המאוחר בשעה 15:00, על מנת לאפשר לחברי הכנסת שגרים במקומות הרחוקים ביותר להספיק להגיע להדלקת הנר במועד.
ירדנה מלר-הורוביץ: ביום רביעי כ"ה בכסלו - 21 לדצמבר 2011 – זה הוא נר שני של חנוכה - ישיבת הכנסת תיפתח בשעה 11:00 - כרגיל ביום רביעי - אבל תסתיים ב-15:00 לכל המאוחר.
ירדנה מלר-הורוביץ: ביום שני שלאחר מכן, ל' בכסלו התשע"ב - 26 לדצמבר 2011 – זהו נר שביעי של חנוכה - ישיבת הכנסת תיפתח בשעה 13:00 ותסתיים בשעה 16:00 לכל המאוחר.
ירדנה מלר-הורוביץ: אנחנו מכוונים לכך שהנוכחות של חברי הכנסת תהיה.
ירדנה מלר-הורוביץ: היושב-ראש יקיים הדלקת נר בשעה 17:00 באולם שגאל.
ירדנה מלר-הורוביץ: ביום שלישי א' בטבת התשע"ב - 27 לדצמבר 2011 – זהו נר שמיני של חנוכה - ישיבת הכנסת תיפתח בשעה 13:00 ותסתיים בשעה 16:00 לכל המאוחר.
ירדנה מלר-הורוביץ: חג השבועות יחול השנה ביום ראשון ושני, ו'-ז' בסיוון התשע"ב - 27-28 במאי 2012, לפיכך מומלץ שבשבוע זה יתקיימו ישיבות הכנסת בימים שלישי ורביעי ח', ו-ט' בסיוןן התשע"ב - 29 ו-30 במאי 2012.
ירדנה מלר-הורוביץ: המושב החמישי של הכנסת ה-18, ייפתח ביום ראשון, כ"ח בתשרי התשע"ג – 14 באוקטובר 2012, מיד אחרי סוכות.
ירדנה מלר-הורוביץ: בעזרת ה', בסיעתא דשמיא.
יריב לוין: זה לפי ההתחייבות שלך קודם.
יריב לוין: טוב, רבותיי, מי בעד לאשר את ההמלצה של הנשיאות?
יריב לוין: ה צ ב ע ה בעד – פה אחד פה אחד, אין מתנגדים, אין נמנעים.
יריב לוין: אני עובר לנושא השני על סדר היום שמופיע כמספר 1, שזאת טענת חריגה מגדר נושא הצעת חוק רשות העתיקות (תיקון מס' 5), התשע"ב-2011 (מ/623), הנדונה בוועדת החינוך, התרבות והספורט.
יריב לוין: אני אעיר בפתח הדברים שזה נראה פשוט ברור לחלוטין שאין כאן בכלל שאלה, שאין פה שום חריגה מגדר הנושא ושום דבר.
יריב לוין: מכיוון שנתבקשנו לקיים את הדיון הזה אנחנו כמובן נקיים אותו.
יריב לוין: אני מציע שנשמע תחילה מטעם ועדת החינוך, חבר הכנסת מילר, יושב-ראש הוועדה.
יריב לוין: אחר כך אני אבקש את חבר הכנסת חנין, שאני מבין שהעלה את הטענה.
יריב לוין: אני אאפשר לשרה להתייחס אם היא תמצא לנכון במידת הצורך.
אלכס מילר: החוק של הממשלה שמובילה אותו שרת התרבות והספורט, חברת הכנסת לימור לבנת, עלה לדיון בוועדת החינוך.
אלכס מילר: הייתה סוגיה שהייתה כתובה בהיבט של המלצה בנוסח החוק אל מול התייעצות שביקשה הממשלה לשינוי הנוסח.
אלכס מילר: העניין עכשיו מופיע בדברי ההסבר ברוח שביקשה הממשלה.
אלכס מילר: אדוני היושב-ראש, הטענה של שינוי המילה "המלצה להתייעצות" זאת טענה אמנם לגיטימית לדיון בוועדת חינוך, אבל מבחינתי אין לה שום לגיטימיות.
אלכס מילר: קביעת נושא חדש היא בדיון בוועדת הכנסת.
אלכס מילר: זה מבחינתי כיושב-ראש ועדה.
אלכס מילר: אני יכול להגיד, בלי שום קשר לתפקידי כיושב-ראש הוועדה אלא כחבר הקואליציה, שאני רואה שחבר הכנסת חנין נהנה מאוד - בכל החוקים שלפחות בימים האחרונים עולים על סדר היום - להעלות סוגיות שונות כנושא חדש, כי כוונתו, אולי, לטרפד או לעצור את המשך החקיקה.
אלכס מילר: כך גם היה אתמול בוועדת כלכלה בעניין של החטיבה להתיישבות.
אלכס מילר: חבר הכנסת חנין, אני אשמח גם לעבור על החקיקה שלך שמקודמת היום בוועדות השונות של הכנסת.
אלכס מילר: יכול להיות שאנחנו נשמח לכל שינוי בכל מילה שמתבצעת בחוקים שאתה מוביל אותם בוועדות, להעלות אותם כנושא חדש כדי סתם לטרפד.
דוד רותם: זה רק חבר ועדה יכול.
אלכס מילר: חבר הכנסת חנין לא חבר ועדת.
דוד רותם: אז למה הבאת את זה לוועדת הכנסת?
אלכס מילר: הוא מחליף.
אלכס מילר: יש יועצת משפטית לוועדת חינוך.
אלכס מילר: חבר הכנסת חנין החליף את חבר הכנסת ברכה כחבר ועדה מן המניין.
אלכס מילר: אני, אדוני היושב-ראש, חושב שאנחנו צריכים להיות קצת יותר מקצועיים כאשר אנחנו מתעסקים בדיונים מקצועיים בוועדות.
אלכס מילר: אם הכוונה להשתמש בכלי פרלמנטרי על ימין ועל שמאל, אז העניין יהיה בהתאם גם מבחינתנו.
אלכס מילר: זה מההיבט המהותי מבחינתי.
אלכס מילר: אני בטוח שחבר הכנסת חנין ינמק את בקשתו לנושא חדש.
אלכס מילר: כך גם נוכל להתקדם.
אלכס מילר: כמובן שגם השרה נמצאת כאן, היא תוכל לתמוך בעמדתי.
דב חנין: אני רוצה למען הסדר והפרוטוקול לומר שאני בדרך כלל לא מגיב טוב לאיומים, אז גם במקרה הזה אני דוחה על הסף את האיומים בהעלאה לא רלוונטית של טענות לנושא חדש.
דב חנין: אני מעלה טענה כאשר אני חושב שהיא ראויה.
דב חנין: הטענה הזאת הועלתה על ידי לאחר ששמעתי את נציגת משרד המשפטים, שהסבירה שוועדת שרים לענייני חקיקה החליטה על החוק בנוסח מסוים.
דב חנין: השרה אמנם הסבירה שכוונתה הייתה אחרת, ואכן הכוונה הזאת מופיעה בדברי ההסבר של הצעת החוק, אבל בסופו של דבר לשונו של החוק היא זו שקובעת את המסגרת שלו.
יריב לוין: מה זה רלוונטי לטענת נושא חדש?
יריב לוין: מה איכפת לי מה היו הדיונים הפנימיים?
דב חנין: אדוני שאל ויקבל תשובה.
דב חנין: נושא חדש זו חריגה ממסגרת של דיון שנקבעה להצעת החוק מלכתחילה.
דב חנין: מי שקבע את המסגרת להצעת החוק מלכתחילה זו הממשלה.
דב חנין: הממשלה קבעה מסגרת של איזון מסוים.
דב חנין: באה השרה - אולי זה על דעת הממשלה, אולי זה לא על דעת הממשלה, לכן אנחנו עושים את הבירור הנוסף הזה - ומבקשת לשנות את האיזון שקבעה הממשלה.
דב חנין: שינוי האיזון הזה, מבחינתי, הוא נושא חדש.
דב חנין: לא זה האיזון שהממשלה ביקשה לעשות.
דוד רותם: קבלת ההסתייגות של חבר אופוזיציה.
דוד רותם: חבר אופוזיציה הגיש הסתייגות להצעת החוק של הממשלה, ההסתייגות מתקבלת כי אנחנו מפרים את המשמעת הקואליציונית, אז זה יהפוך מיד לנושא חדש?
דב חנין: יכול להיות שכן.
דב חנין: לכן יש פררוגטיבה לוועדת הכנסת לדון בעניין.
דוד רותם: חלק מדרכי החקיקה שלנו זה שאנחנו אומרים שאנחנו מקיימים דיון.
דב חנין: לכן.
יריב לוין: חבר הכנסת חנין, תראה, לי מותר לומר לך משהו.
יריב לוין: אתה יודע שהקפדתי בכל המהלך שעשינו עם התקנון כדי להגיע לתוצאה שתהיה באמת מאוזנת ושתבטיח את היכולת של הכנסת לפעול, לרבות גם את היכולת של האופוזיציה, ולא רק שלה, כדי לתפקד כפי שצריך.
יריב לוין: הרי אתה מבין מה יקרה.
יריב לוין: הטענה של נושא חדש נועדה לתכלית אחת.
יריב לוין: היא נועדה ליצור מצב שלא יעקפו בהכנה לקריאה השנייה והשלישית את כל תהליך החקיקה, יקצרו אותו ויופיעו לפני הקריאה השנייה והשלישית עם איזה שהוא עניין שלא נדון, שאיננו נוגע לאותו נושא, לא עם שינוי כזה או אחר לנושא שדנו בו, יעקפו אותו ובעצם יצרו מצב שיביאו בפני המליאה לקריאה שנייה ושלישית הצעה שלא נדונה בצורה מסודרת כפי שצריך בשלב של הקריאה הראשונה.
יריב לוין: זאת המטרה, כולנו מבינים אותה.
יריב לוין: הדבר הזה מגן כמובן בראש וראשונה על האופוזיציה שמטבע הדברים אין לה רוב סביר להניח שהיא תפגע אם יהיו קיצורי דרך.
יריב לוין: אתה מבין שאם יהיה שימוש בעניין הזה ובדרך הזאת במקרים כמו המקרה הזה, זה לא יותיר ברירה אלא לתקן את התקנון ולחדד ולהביא את זה למקום שבו נצר באופן משמעותי את הדבר הזה.
יריב לוין: את זה אני אומר לא כאיום, אני אומר את זה כעובדה כי פשוט לא תהיה ברירה.
יריב לוין: אי אפשר יהיה לנהל את התהליך שבכל הצעה תבוא לפה, עם כל הרצון שלי לאסוף אלי סמכויות, ואני עכשיו אוכל להחליט מתי מתחשק לי לקדם אותה או לא לפני הקריאה השנייה והשלישית.
יריב לוין: אני חושב שזה לא נכון לעבוד כך, לכן אני פונה אליך ואומר לך שאני חושב שצריך להשתמש בזה למטרה שלשמה זה נועד, שכולנו מבינים אותה, ולעשות את זה בזהירות ובצורה כזאת שלא תגרום בסוף לכך שנצטרך לעשות שינוי שייקח את זה למקום שאני חושב שאנחנו לא רוצים להיות בו.
יריב לוין: זה אינטרס של כולנו.
יריב לוין: אני חושב שהבקשה הזאת היא בגדר אבסורד.
יריב לוין: אנחנו הרי כולנו מבינים את זה, חבר הכנסת חנין, וזה בסדר.
יריב לוין: אני גם אגיד לך יותר מזה.
יריב לוין: אם יש איזה שהוא חוק מאוד עקרוני שבו רוצים לתפארת התהליך לנסות להשתמש בזה, אז גם את זה כולנו מבינים.
יריב לוין: זו לא יכולה להיות שיטה.
יריב לוין: תראה, הבאנו לכאן את השרה, עיכבנו את החוק, קיימנו ישיבה, הטרחנו את כל חברי הוועדה, את יושב-ראש הוועדה ששולח מכתבים ורץ ומתרוצץ הלוך חזור.
דוד רותם: צריך לתקן את התקנה באופן שהוועדה.
יריב לוין: אני אומר שאנחנו בסוף נצטרך להגיע למקומות כאלה.
יריב לוין: אני לא רוצה להיות שם, כי יש מקרים אמיתיים שאנחנו נתחיל להתווכח מה הוא המקרה האמיתי ומה הוא לא המקרה האמיתי.
יריב לוין: התוצאה היא שכולנו נפגע.
יריב לוין: בדבר הזה, שהוא מאוד מאוד חשוב ומאוד מאוד מהותי, אנחנו נפגע.
יריב לוין: בשלב הזה אני יכול רק לפנות אליך ולבקש, כי כל עוד זה התקנון אתה כמובן יכול לנהוג בדרך הזאת.
יריב לוין: אני רק אומר לך שאני לא רוצה לגעת בזה, אבל זה לא ישאיר לנו ברירה.
דב חנין: אדוני ירשה לי להגיב.
דב חנין: קודם כל, אדוני היושב-ראש, אני רוצה לומר לך שאני אקח לתשומת לב את הדברים שלך.
דב חנין: אני בהחלט מבין את האיזונים שאתה מדבר עליהם ואת הצורך להגן על הכנסת - גם על הרוב וגם על המיעוט - מפני הפרה של האיזונים.
דב חנין: אני בהחלט אומר לך, ואני אומר את זה גם למען הפרוטוקול, שאני אקח את הדברים לתשומת ליבי ואשקול בשום שכל את בקשותיי להבא.
דב חנין: אני אנהג בהליך הזה כאשר אני אראה שאין לי מנוס אלא לנהוג בו.
יריב לוין: האם, השרה, יש לך משהו.
לימור לבנת: את מה שיש לי להגיד אני אגיד..
יריב לוין: יש למישהו הערות נוספות, התייחסויות?
יריב לוין: אני מציע להעמיד להצבעה.
יריב לוין: אנחנו מצביעים על הקביעה האם מדובר בנושא חדש או לא.
יריב לוין: מי שסבור שמדובר בנושא חדש יצביע בעד, מי שסבור שלא מדובר בנושא חדש יצביע נגד.
יריב לוין: מי סבור שיש לקבוע שמדובר בנושא חדש, על פי בקשתו של חבר הכנסת דב חנין?
יריב לוין: ה צ ב ע ה בעד – 0 אף אחד.
יריב לוין: מי סבור שאין לקבוע נושא חדש, קרי מצביע נגד?
אלכס מילר: אני במקום חבר הכנסת אילטוב.
אלכס מילר: ה צ ב ע ה בעד – פה אחד פה אחד, לפי דעתי.
אלכס מילר: נמנעים אין.
דוד רותם: דב לא מצביע בעד.
יריב לוין: דב לא חבר ועדה.
יריב לוין: לפיכך הוחלט פה אחד שמדובר בנושא חדש.
יריב לוין: המשך הדיון בחוק יהיה כמובן בוועדת החינוך, התרבות והספורט.
אלכס מילר: בשבוע הבא ביום שני תהיה הצבעה.
יריב לוין: להשלמת הליך החקיקה.
זאב אלקין: שלום, אני פותח את הישיבה בעקבות בקשת הממשלה להקדמת הדיון בהצעת חוק לתיקון פקודת העיריות (מס' 126) (הסדרת שמירה, אבטחה וסדר ציבורי), התשע"ב-2011, לפני הקריאה הראשונה.
זאב אלקין: מזכיר הממשלה פנה בבקשה למזכירות הכנסת ולו לתת פטור מחובת הנחה לחוק הזה, כי זה חוק שצריך לחול מ-1 בינואר.
זאב אלקין: למעשה, זה חוק המשך להסדר שקיים היום.
זאב אלקין: אני לא רוצה שנדון כאן בתוכן החוק, את זה תעשה הוועדה הרלוונטית.
זאב אלקין: הסיבה לדחיפות היא שזה חוק שבו הכנסת צריכה להכריע אם ההסדר הזה נמשך או לא עד 1 בינואר.
זאב אלקין: הנושא מגיע לכאן גם על דעת האופוזיציה, זאת אומרת שיש גם הסכמה של האופוזיציה לפטור מחובת ההנחה ולתמיכה בחוק במליאה היום.
זאב אלקין: לכן אני מבקש מחברי הוועדה, בעקבות בקשת הממשלה, לאשר - - -
אברהם מיכאלי: זה עולה היום בצהריים?
זאב אלקין: כן, זה עולה היום.
דוד רותם: מתי הממשלה ביקשה את זה?
זאב אלקין: ביום שני לא הייתה הסכמת אופוזיציה ולכן לא הבאנו את זה.
זאב אלקין: היום האופוזיציה הסכימה לכך, ומביאים את זה.
זאב אלקין: זה הונח אתמול.
דוד רותם: עכשיו אני מבין למה האופוזיציה נראית ככה.
דוד רותם: מה הם מסכימים לחוק כזה?
זאב אלקין: אבל הם חוקקו אותו בקדנציה שלהם.
דוד רותם: לא נכון, הם לא חוקקו את זה.
דוד רותם: כל אחת מהרשויות חוקקה לעצמה.
זאב אלקין: חברים, אני מציע שהוויכוח על החוק, האם הוא טוב או רע, יהיה במליאה ואחר כך בוועדה הרלוונטית.
דוד רותם: זו לא תהיה ועדת החוקה, אני מניח.
דוד רותם: זו תהיה ועדת הפנים.
זאב אלקין: חברים, אני מביא את בקשת הממשלה לאישור הוועדה, זו בקשה לפטור לקריאה ראשונה בלבד.
זאב אלקין: תודה, אושר פה אחד.
יריב לוין: על סדר-היום כמה נושאים.
יריב לוין: הנושא הראשון: הצעת חוק הכנסת (תיקון מס' 34)(התאמה לחוק יסוד: הכנסת וחוק הבחירות לכנסת), התשע"ב-2011, כ/425, הכנה לקריאה שנייה ושלישית.
יריב לוין: ארבל, את יכולה להציג את זה בקצרה.
יריב לוין: נדמה לי שאין שינוי ביחס למה שהיה בקריאה הראשונה, ואפשר לאשר את זה כפי שזה.
ארבל אסטרחן: מדובר בהצעת חוק שבאה לעשות תיקון שהוא בעיקרו טכני.
ארבל אסטרחן: הנושא שבו נוגעת ההצעה הוא נושא מאוד חשוב, נושא שינויים בהרכב הסיעתי של הכנסת והתפלגות סיעות.
ארבל אסטרחן: אבל בהצעה עצמה אין בעצם שינוי מהותי לעומת המצב הקיים.
ארבל אסטרחן: היום חוק הכנסת קובע כמה עילות שמאפשרות התפלגות של סיעה, בין היתר מאפשר היום החוק התפלגות של סיעה שמורכבת ממפלגות שונות.
ארבל אסטרחן: כמו שהוסבר גם לפני הקריאה הראשונה, הנוסח הנוכחי נקבע בשנת 1991, לפני חוק המפלגות ולפני קביעת ההוראות בחוק יסוד: הכנסת, שמאפשרות רק למפלגה או לצירוף של מפלגות להגיש רשימת מועמדים.
ארבל אסטרחן: לכן קובע היום חוק הכנסת שהתפלגות תוכל להיות כאשר מדובר בסיעה שהיא צירוף של סיעות או חטיבות או מפלגות או ארגונים מחוץ לכנסת, או מפלגה עם גופים כאלה.
ארבל אסטרחן: כל הגופים האלה אינם קיימים יותר בכנסת.
ארבל אסטרחן: מי שמגיש רשימת מועמדים זה רק מפלגה או מפלגות.
ארבל אסטרחן: לא ניתן לקיים יותר צירופים מהסוג הזה, ולכן מוצע להתאים את ההוראות בחוק הכנסת לחוק יסוד: הכנסת ולחוק הבחירות לכנסת, ולהשאיר את התנאי המהותי שמאפשר התפלגות סיעה המורכבת ממפלגות, להשאיר כמובן גם את התנאי שאותן מפלגות הודיעו בעת הגשת רשימת המועמדים ליו"ר ועדת הבחירות המרכזית שהם שומרים לעצמם את הזכות להתפלגות עתידית, תוך ציון ההשתייכות המפלגתית של המועמדים ברשימה.
ארבל אסטרחן: התנאים האלה יישארו.
ארבל אסטרחן: מוצע למחוק את ההתייחסות לכל הגופים האחרים שאינם רלוונטיים עוד.
יריב לוין: אני מבין שבהתאם למה שהתחייבתי במליאה באנו בדברים עם חבר הכנסת דב חנין, ואני מבין שנחה דעתו שהחוק הזה איננו פוגע.
ארבל אסטרחן: אמרתי לו שאוודא את הדברים האלה עם מי שמטפלת אצלנו כל השנים בחוק הבחירות, היועצת המשפטית של ועדת החוקה, סיגל קוגוט.
ארבל אסטרחן: דיברתי גם אתה, וככל שאנחנו רואים את זה, מדובר בהשארת המצב המהותי הקיים, ויש רק שינוים שמהותם התאמות.
ארבל אסטרחן: אין יותר מה שהוא התייחס אליו, שהיה קיים בעבר, שאפשר לרשימת מועמדים לכלול מפלגה וגופים נוספים.
יריב לוין: אני יכול לעשות עכשיו תקדים ולהצביע פה-אחד נגד הצעת החוק של עצמי.
יריב לוין: אבל לא אעשה את זה.
יריב לוין: מי בעד לאשר את הצעת החוק לקריאה שנייה ולקריאה שלישית, בנוסח כפי שהוכן לקריאה ראשונה?
יריב לוין: בעד – פה אחד ההצעה אושרה.
יריב לוין: אושר ויונח במליאה לקריאה שנייה ולקריאה שלישית.
יריב לוין: הנושא השני על סדר-היום: הרכב הוועדה המשותפת לוועדת החוקה, חוק ומשפט ולוועדת הכספים לעניין חוק נכסים של נספי השואה (השבה ליורשים והקדשה למטרות סיוע והנצחה), התשס"ו-2006.
יריב לוין: אנחנו צריכים לאשר חילופים.
יריב לוין: מטעם ועדת החוקה, חוק ומשפט, במקום חבר הכנסת איתן כבל יכהן חבר הכנסת יצחק הרצוג.
יריב לוין: מטעם ועדת הכספים, במקום חבר הכנסת אורי אורבך יכהן חבר הכנסת זבולון אורלב.
יריב לוין: במקום חבר הכנסת שי חרמש יכהן חבר הכנסת מגלי והבה.
יריב לוין: מאושר פה-אחד.
יריב לוין: אנחנו נעביר את זה לאישור המליאה.
יריב לוין: הנושא הבא: קביעת ו עדה לדיון בהצעת לסדר-היום בנושא: דוח ממדי העוני והפערים החברתיים לשנת 2010.
יריב לוין: הצעת חברי הכנסת זבולון אורלב, מגלי והבה, אילן גילאון, דב חנין, יצחק הרצוג, אברהם מיכאלי, אברהים צרצור, עינת וילף ואורלי לוי אבקסיס.
יריב לוין: נשמעה הצעה להעביר לוועדת הכספים או לוועדת העבודה, הרווחה והבריאות.